Norjan hallitus aikoo kieltää rakennusten lämmittämisen fossiilisella öljyllä. Kielto astuu voimaan vuonna 2020 ja se koskee myös polttoöljyä.

Norja on maailman suurimpia öljyntuottajia, mutta samaan aikaan se yrittää hillitä omia kasvihuonekaasupäästöjään.

Maan ilmasto- ja ympäristöministeriö ilmoittaa kiellon koskevan yhtä lailla uusia ja vanhoja, samoin kuin yksityisiä ja julkisia rakennuksia. Poikkeuksen saavat vain sellaiset vapaa-ajanrakennukset, joiden läheisyydessä ei ole sähköverkkoa.

Vuonna 2012 Norjassa oli noin 80 000 huvilaa, jotka lämmitettiin öljypolttimella, kertoo Ruotsin radio SR.

Norjan hallitus suosittelee vaihtoehtoisiksi lämmönlähteiksi uusiutuvia nestemäisiä polttoaineita, lämpöpumppuja, puulämmitystä ja suoraa sähkölämmitystä. Norjassa on tarjolla suuret määrät vesivoimaloista tulevaa sähköä.

Hallitus ahrkitsee myös rajoituksia maakaasun käyttöön lämmitysenergian tuottajana.

Öljynkäytön rajoittaminen vähentää maan ilmastopäästöjä 430 000 tonnia vuodessa, hallitus arvioi.

Norjalainen ilmastopäästöjen vähentämistä ajava järjestö Zero on haltioissaan hallituksen linjasta.

Lähde: Reuters